A Bizottság határozata
(1999. december 6.)
az 1999/356/EK határozat hatályon kívül helyezéséről, valamint az Egyiptomból származó vagy ott feladott földimogyoró és földimogyoróból készült egyes termékek behozatalára vonatkozó különleges feltételek megállapításáról
(az értesítés a C(1999) 4232. számú dokumentummal történt)
(EGT vonatkozású szöveg)
(2000/49/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszer-higiéniáról szóló, 1993. június 14-i 93/43/EGK tanácsi irányelvre [1] és különösen annak 10. cikke (1) bekezdésére,
a tagállamokkal folytatott konzultációt követően,
mivel:
(1) Az Egyiptomból származó vagy ott feladott földimogyoró és a földimogyoróból készült egyes termékek behozatalának ideiglenes felfüggesztéséről szóló, 1999. május 28-i 1999/356//EK bizottsági határozat [2] 1999. december 1-jéig alkalmazandó, ezért hatályon kívül kell helyezni;
(2) Az Egyiptomból származó vagy ott feladott földimogyoró-szállítmányokat Aflatoxin B1 által nagymértékben szennyezettnek találták. A mintavétel az Egyiptomból származó vagy ott feladott földimogyoró súlyos és ismételten előforduló aflatoxin-szennyezettségét mutatta ki;
(3) Az élelmiszerügyi tudományos bizottság megállapította, hogy az aflatoxinok - különösen az Aflatoxin B1 - rákkeltő anyagok, amelyek még alacsony dózisban is májrákot okoznak, továbbá genotoxikus hatásúak;
(4) A 194/97/EK rendelet módosításáról szóló 1525/98/EK bizottsági rendelet [3] meghatározza egyes szennyezőanyagok és különösen az aflatoxinok élelmiszerekben megengedett legnagyobb mennyiségét. Az Egyiptomból származó vagy ott feladott földimogyoróból vett mintákban mért mennyiség jelentősen túllépte ezeket a mennyiségi értékeket. E rendelet a közvetlen fogyasztásra szánt földimogyoró esetében az Aflatoxin B1 legnagyobb megengedett mennyiségét 2 ppb (milliárdod rész, μg/kg), az osztályozásra és további feldolgozásra szánt földimogyoró esetében pedig 8 ppb mértékben állapította meg. Az Egyiptomból származó földimogyoró esetében észlelt Aflatoxin B1-szennyezettség mértéke 485 ppb volt;
(5) Egyiptom jelentős mennyiségű földimogyorót exportál a Közösségbe, ezért közegészségügyi szempontból súlyos veszélyt jelent a Közösség lakosságára nézve az aflatoxinnal szennyezett földimogyoró vagy az ilyen földimogyoróból készült termékek fogyasztásának kockázata;
(6) Az egyiptomi élelmiszer-higiéniai helyzet vizsgálata azt mutatta, hogy javítani kell a higiéniai viszonyokat és a földimogyoró útjának nyomon követését. Az egyiptomi hatóságok kötelezettséget vállaltak arra, hogy javítani fogják a termesztési, kezelési, osztályozási, feldolgozási, csomagolási és szállítási módszereket és eljárásokat. Ezért a magas szintű közegészségügyi védelem megvalósítása érdekében különleges feltételeknek kell alávetni az Egyiptomból származó vagy ott feladott földimogyorót és földimogyoróból készült termékeket;
(7) A földimogyorót és a földimogyoróból készült termékeket a helyes élelmiszer-higiéniai gyakorlat betartásával kell termeszteni, válogatni, kezelni, feldolgozni, csomagolni és szállítani. Közvetlenül mielőtt a szállítmány elhagyná Kínát, mintát kell venni belőle, hogy megállapítsák annak Aflatoxin B1- és összes aflatoxin-tartalmát;
(8) Az egyiptomi hatóságoknak igazoló okmánnyal kell ellátniuk minden, Egyiptomból származó vagy ott feladott szállítmányt a termesztési, osztályozási, kezelési, feldolgozási, csomagolási és szállítási feltételeket illetően, valamint csatolniuk kell a szállítmány Aflatoxin B1- és összes aflatoxin-tartalmára vonatkozóan végzett laboratóriumi vizsgálat eredményeit;
(9) A szállítmányt fogadó közösségbeli kikötőben módszeres vizsgálatnak kell alávetni az Egyiptomból származó vagy ott feladott földimogyoró-szállítmányokat Aflatoxin B1- és összes aflatoxin-szennyezettségük megállapítása céljából,
ELFOGADTA EZT A HATÁROZATOT:
1. cikk
(1) A tagállamok abban az esetben hozhatnak be Egyiptomból származó vagy ott feladott, közvetlen emberi fogyasztásra vagy élelmiszer-ipari feldolgozásra szánt
- a 12021090 KN-kód alá sorolt héjas, illetve a 12022000 KN-kód-alá sorolt héjatlan földimogyorót, törve vagy egészben, vagy
- (1 kg nettó tömeget meghaladó közvetlen kiszerelés esetén) a 20081192 KN-kód, illetve (1 kg-ot nem meghaladó kiszerelés esetén) a 20081196 KN-kód alá sorolt pörkölt földimogyorót,
ha minden egyes szállítmányt a hatósági mintavétel és elemzés eredményeit tanúsító bizonylat, valamint az egyiptomi földművelési minisztérium képviselője által az I. mellékletnek megfelelően kitöltött, aláírt és ellenőrzött egészségügyi bizonyítvány kísér.
(2) Földimogyoró-szállítmány csak a II. mellékletben meghatározott beléptetési helyeken keresztül hozható be a Közösség területére.
(3) Minden egyes szállítmányt kóddal kell azonosítani, amely megegyezik a hatósági mintavétel és elemzés eredményeit tanúsító bizonylatban, valamint az (1) bekezdésben említett egészségügyi bizonyítványban feltüntetett kóddal.
(4) A tagállamok megvizsgálják az okmányokat, hogy megbizonyosodjanak az egészségügyi bizonyítvánnyal és a mintavétel eredményeivel kapcsolatosan az (1) bekezdésben említett követelmények betartásáról.
(5) A szállítmány közösségbeli fogadókikötőből történő piacra bocsátása előtt a tagállamok módszeres mintavétel útján elemzik a szállítmány Aflatoxin B1- és összes aflatoxin-tartalmát, az elemzések eredményéről pedig tájékoztatják a Bizottságot.
2. cikk
Ezt a határozatot 2000. november 30-a előtt felül kell vizsgálni annak megállapítása céljából, hogy az 1. cikkben említett különleges feltételek megfelelő közegészségügyi védelmet nyújtanak-e a Közösség számára. A felülvizsgálatnak arra is ki kell terjednie, hogy továbbra is szükséges-e a különleges feltételek alkalmazása.
3. cikk
E határozattal az 1999/356/EK határozat hatályát veszti.
4. cikk
A tagállamok meghozzák azokat a behozatali intézkedéseket, amelyek szükségesek ahhoz, hogy ennek a határozatnak megfeleljenek. Erről tájékoztatják a Bizottságot.
5. cikk
Ennek a határozatnak a tagállamok a címzettjei.
Kelt Brüsszelben, 1999. december 6-án.